《古镜》
清代·方正瑗

土花点点上青螺，珠匣尘封委绿莎。绝代应怜颜色少，六宫曾识旧人多。

月沈碧海秋无影，云暗沧江水不波。一照尚能愁鬼魅，双盘龙气未消磨。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。